2ኛው ዙር አገር አቀፍ የ«ማስ ስፖርት» ፌስቲቫል በባህር ዳር
ማስ ስፖርት የኢፌዴሪ ስፖርት ኮሚሽን በትኩረት አቅዶ ለመስራት ከያዛቸው ግቦች አንዱ ሲሆን የግንዛቤና የንቅናቄ መፍጠር ሥራው ተጠናክሮ እንደሚቀጥል ገልጿል። የማህበረሰብ ስፖርት ተሳትፎ እንዲካሄድ እና ህብረተሰቡ የዕለት ተዕለት የሕይወት ክህሎት አድርጎ እንዲንቀሳቀስ ለማስቻል ማስ ስፖርትን በፌስቲቫል ደረጃ እንደሚያካሂድም አሳውቋል። በዚህ መሰረት ሁለተኛው ዙር ሀገር አቀፍ የ«ማስ ስፖርት »ፌስቲቫል ጥር 24 ቀን 2012 ዓ.ም በባህር ዳር ከተማ እንደሚካሄድ ይጠበቃል። ከአዲስ አበባ ከተማ አስተዳደር በመቀጠል ሁለተኛውን አገር አቀፍ የማስ ስፖርት ፌስቱቫል ለማዘጋጀት ከሳምንት በፊት ባህርዳር ከተማ ክልሎች ባወጡት ዕጣ መሰረት መመረጧ ይታወሳል። ከባህር ዳር ቀጥሎ ሐረሪ፣ ሀዋሳ፣ ጋምቤላ፣ ድሬዳዋ፣ ቤንሻንጉል ጉሙዝ፣ መቖለ እንደየቅደም ተከተላቸው የማህበረሰብ ስፖርት እንቅስቃሴን በየወሩ ያስተናግዳሉ። ኦሮሚያ ክልል ደግሞ የመጨረሻው የማህበረሰብ የጤናና አካል ብቃት ስፖርት አዘጋጅ ሆነው የተመረጡ ናቸው። «ታኅሣሥ 26 ቀን 2012 ዓ.ም በአዲስ አበባ የተካሄደው የማስ ስፖርት ላይ በርካታ የከተማው የስፖርት ቤተሰብ ተሳታፊ መሆን ችሏል። ከአዲስ አበባ በተጨማሪ በአማራ ክልል በደሴ ከተማ፣ በኦሮሚያ አሰላ ከተማ፣ በሐረር እና በሌሎችም የክልል ከተሞች የማስ ስፖርት ፌስቲቫል መካሄዱን የስፖርት ኮሚሽን መረጃ አስታውሷል። ጥር 24 ቀን 2012 ዓ.ም በባህር ዳር ከተማ ከሚካሄድ ሁለተኛው ዙር ሀገር አቀፍ የማስ ስፖርት ፌስቲቫል ተመሳሳይ መልክ እንደሚኖረው የሚጠበቅ ሲሆን ከባህር ዳር ከተማ በተጨማሪ በሁሉም ክልሎች እና ከተማ አስተዳደሮች በትምህርት ቤቶች፣ በኢንዱስትሪ ፓርኮች፣ ሠራተኞች በሥራ ቦታቸው፤ በአርሶ አደር እና አርብቶ አደር አካባቢ፤ የስፖርት ቡድኖችንና የስፖርት የክለብ አባላትን ባሳተፈ መልኩ ይካሄዳል። የበጎ ፍቃደኞች በየደረጃው በብዛት የሚሳተፍበት መሆኑም ታውቋል።በኢትዮጵያ ስፖርት ፖሊሲ በግልፅ እንደተጠቀሰው
ማንኛውም ህብረተሰብ በሚሰራበት፣
በሚኖርበት፣ በሚማርበትና ባመቸው ቦታ ሁሉ ስፖርታዊ እንቅስቃሴ
መስራት አስፈላጊ መሆኑን በአጽንኦት ተቀምጧል።
ለዚህ ደግሞ የማስ ስፖርትን እንዲስፋፋና
በሀገር አቀፍ ደረጃ ባህል እንዲሆን
ማስቻል ትልቁ መፍትሄ ነው። በማስ ስፖርት መሳተፍ ማለት ደግሞ ጤንነቱ የተጠበቀ፣
በአካል እና በአዕምሮ
የዳበረ፤ ጠንካራ፤ጤናማ እና የተነቃቃ እንዲሁም
የጨዋነት ባህሪን ተላብሶ ለሀገር አንድነት፣
ለሠላም እና ለብልፅግና
የራስን አስተዋጾኦ ማበርከትን
የሚጠይቅ በጎ ተግባር መሆኑ ተገልጿል።
በመሆኑም ህብረተሰቡ በየአካባቢው
እንደየችሎታውና እንደየፍላጎቱ በስፖርታዊ
እንቅስቃሴ በመሳተፍ ራሱንና ሀገሩን ተጠቃሚ ለማድረግ በማስ ስፖርት እንዲሳተፍ
በጋራ መስራት እንዳለበት
ይታመናል።አዲስ ዘመን
ጥር /2012 ዳንኤል ዘነበ